Broj: 711-I-664-P-413-17/18-03-11

Zagreb, 9. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu** **dužnosnika Tihomira Marinkovića, općinskog načelnika Općine Bol**, pokrenutom Odlukom Povjerenstva broj: 711-I-2063-P-413/17-02-11 od 29. studenog 2017.g.,na 10. sjednici, održanoj 9. svibnja 2018.g., donosi sljedeću:

**ODLUKU**

1. **Propustom da prije izdavanja rješenja o korištenju javne površine za 2017.g. Ugostiteljskom obrtu Dario, Povjerenstvu dostavi cjelokupnu dokumentaciju iz koje je vidljivo kako su provedene upute iz Mišljenja Povjerenstva broj: 711-I-187-M-11/17-02-11 od 9. veljače 2017.g. dužnosnik Tihomir Marinković, općinski načelnik Općine Bol, počinio je povredu članka 18. stavka 4. ZSSI-a.**
2. **Sukladno članku 18. stavku 6. ZSSI-a Povjerenstvo će predmet dostaviti nadležnom državnom odvjetništvu na daljnje postupanje radi utvrđenja ništetnosti pravnog posla navedenog u točki I. izreke ove odluke.**
3. **Za povredu ZSSI-a, opisanu pod točkom I. izreke ove odluke, dužnosniku Tihomiru Marinkoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 2.000,00 kn.**

Obrazloženje

Povjerenstvo je na 201. sjednici, održanoj 29. studenog 2017.g., donijelo Odluku broj: 711-I-2063-P-413/17-02-11 o pokretanju postupka za odlučivanje o sukobu interesa protiv dužnosnika Tihomira Marinkovića, općinskog načelnika Općine Bol, zbog moguće povrede članka 18. stavka 4. ZSSI-a, koja proizlazi iz propusta dužnosnika da prije izdavanja rješenja o korištenju javne površine za 2017.g. Ugostiteljskom obrtu Dario, Povjerenstvu dostavi cjelokupnu dokumentaciju iz koje je vidljivo kako su provedene upute iz Mišljenja Povjerenstva broj: 711-I-187-M-11/17-02-11 od 9. veljače 2017.g.

Odluku o pokretanju postupka dužnosnik je uredno zaprimio dana 17. prosinca 2017.g. Do dana donošenja predmetne odluke dužnosnik se nije očitovao na Odluku o pokretanju postupka.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Tihomir Marinković, povodom obnašanja dužnosti općinskog načelnika Općine Bol u mandatu 2013. – 2017. te u aktualnom mandatu od 8. lipnja 2017.g., obvezan postupati sukladno odredbama ZSSI-a.

Dužnosnik Tihomir Marinković je 26. siječnja 2017.g. od Povjerenstva zatražio davanje mišljenja zajedno s uputama o načinu postupanja dužnosnika i tijela u kojem obnaša dužnost, a u cilju izbjegavanja sukoba interesa dužnosnika i osiguranja postupanja u skladu s odredbama ZSSI-a obzirom na okolnost da Općina Bol namjerava izdati rješenje o korištenju javne površine za 2017.g. Ugostiteljskom obrtu Dario, koji je u vlasništvu Daria Marinkovića iz Bola, sina dužnosnika Tihomira Marinkovića.

Uvidom u izvadak iz obrtnog registra Ureda državne uprave u Splitsko-dalmatinskoj županiji, utvrđeno je kako je pod matičnim brojem obrta: 92302246 upisan Ugostiteljski obrt Dario, u vlasništvu Daria Marinkovića. Usporedbom OIB-a Daria Marinkovića navedenog u izvatku iz obrtnog registra i OIB-a navedenog u izvješću o imovinskom stanju dužnosnika Tihomira Marinkovića, utvrđeno je da je riječ o istoj osobi, odnosno o Dariu Marinkoviću sinu dužnosnika Tihomira Marinkovića.

U predmetu koji se pred Povjerenstvom vodio pod brojem P-203/15 Povjerenstvo je pribavilo Odluku o korištenju javnih površina na području Općine Bol i Odluku o naknadama za korištenje javnih površina, koju je donijelo Općinsko vijeće Općine Bol, na 4/2014 sjednici, održanoj 3. lipnja 2014.g. Člankom 5. Odluke o korištenju javnih površina Općine Bol propisano je da je štekat otvoreni javni prostor na kojem se pružaju ugostiteljske usluge na kojem zakupac prostora može postaviti stolove, stolice, klupe i slične pojedinačne naprave sa kojih gosti konzumiraju ugostiteljsku uslugu. Na zakupljenom štekatu mogu se postaviti aparati za prodaju sladoleda, slastica, pića i sl. Aparati koji su postavljeni na zakupljenom štekatu se posebno ne naplaćuju. Daljnjim odredbama je propisano da se javne površine mogu dati na privremeno korištenje pravnim i fizičkim osobama radi prodaje robe, pružanja usluga i drugih djelatnosti predviđenih u člancima od 2 do 17 navedene Odluke, u skladu sa Zakonom i na osnovi Rješenja o korištenju javne površine. Za korištenje javnih površina na području općine Bol plaćaju se naknade koje se utvrđuju posebnom odlukom. Općinski načelnik Općine Bol svake godine najkasnije do 1. ožujka donosi odluku o raspisivanju oglasa za korištenje javnih površina za tekuću godinu. Oglas se raspisuje za korištenje javnih površina za prodaju roba, pružanje usluga i drugih djelatnosti predviđenih u člancima od 2 do 18 Odluke. Pravne i fizičke osobe zainteresirane za privremeno korištenje javnih površina podnose molbu općinskom načelniku Općine Bol. Općinski načelnik Općine Bol dužan je molbe riješiti u roku od 15 dana od isteka roka za primanje molbi.

Sukladno članku 4. stavku 4. ZSSI-a, poslovni subjekti u smislu tog Zakona su trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Povjerenstvo je stoga utvrdilo kako je Ugostiteljski obrt Dario poslovni subjekt u smislu ZSSI-a. Sukladno članku 4. stavku 3. ZSSI-a, poslovni odnos u smislu tog Zakona odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Povjerenstvo utvrđuje kako davanje na korištenje javne površine - štekata, sukladno Odluci o korištenju javnih površina na području Općine Bol, predstavlja poslovni odnos u smislu ZSSI-a.

Povjerenstvo je na zahtjev dužnosnika, na 168. sjednici održanoj 9. veljače 2017.g. dalo Mišljenje broj: 711-I-187-M-11/17-02-11, u kojem se navodi da Općina Bol može stupiti u poslovni odnos s Ugostiteljskim obrtom Dario, u vlasništvu sina dužnosnika Tihomira Marinkovića, a koji poslovni odnos proizlazi iz korištenja javne površine na području Općine Bol u obliku štekata danog za potrebe caffe bara „Barka“, pod uvjetom da dužnosnik kao i Općina Bol, postupe u skladu s uputama Povjerenstva. Mišljenje je doneseno sukladno članku 18. stavku 2. ZSSI-a.

Sukladno danom Mišljenju, kako bi se spriječio mogući utjecaj privatnog interesa dužnosnika te kako bi se otklonila svaka sumnja da je dužnosnik koristio javnu dužnosti radi ostvarivanja privatnih interesa poslovnog subjekta u vlasništvu svog sina kao interesno povezane osobe, dužnosnik Tihomir Marinković je bio dužan izuzeti se od svakog sudjelovanja u postupku dodjele na korištenje javnih površina Općine Bol u 2017.g. Dužnosnik je nadalje bio dužan, prije izdavanja rješenja o korištenju javne površine Ugostiteljskom obrtu Dario, ukazati Općinskom vijeću Općine Bol na okolnost da je vlasnik navedenog obrta dužnosnikov sin te da je obrt u vlasništvu sina dužnosnika od Općine Bol zatražio korištenje javne površine – štekata i u 2017.g. Dužnosnik je također, sukladno točki IV. Mišljenja bio dužan **prije stupanja u poslovni odnos s Ugostiteljskim obrtom Dario,** Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva.

Dužnosnik Tihomir Marinković je 27. rujna 2017.g. dostavio dopis, klasa: 021-05/16-01/68 od 20. rujna 2017.g., u prilogu kojeg je dostavio rješenje o korištenju javne površine za 2017.g. izdano Dariju Marinkoviću iz Bola. U dopisu se navodi kako je iz dostavljenog rješenja razvidno da općinski načelnik nije sudjelovao u donošenju istog. Naime, jedinstveni upravni odjel Općine Bol, odnosno pročelnik Jedinstvenog upravnog odjela rješavao je zahtjeve za dodjelu javne površine.

Uvidom u dostavljeno rješenje broj 8/2017 o korištenju javne površine za 2017.g., klasa: 021-05/17-01/61, ur.broj: 2104/07-16/08 od 16. lipnja 2016.g., kojeg je potpisao pročelnik Stipe Karmelić, utvrđeno je da je navedenim rješenjem Općina Bol odobrila stranci, Ugostiteljski obrt Dario, vlasnik Dario Marinković, Bolskih pomoraca b.b., oib: 74017931996, privremeno korištenje javne površine za postavljanje štekata na kojem se pružaju ugostiteljske usluge kod ugostiteljskog objekta.

Pravo po navedenom rješenju priznaje se za cijelu 2017.g., a obveznik je dužan javnu površinu koristiti najmanje od 1. svibnja do 15. listopada 2017.g. Korisnik javne površine dužan je platiti naknadu za privremeno korištenje javne površine u ukupnom iznosu od 8.420,00 kn.

Dopisom Povjerenstva od 30. listopada 2017.g., Općina Bol je pozvana da dostavi cjelokupnu dokumentaciju u postupku davanja na korištenje javne površine za 2017.g. Ugostiteljskom obrtu Dario, vlasnik Dario Marinković, MBO: 92302246 (zahtjev za davanje javne površine na privremeno korištenje, zapisnici, odluka o izuzimanju općinskog načelnika i dr.). Općina Bol je posebno pozvana da dostavi dokaz iz kojeg proizlazi da je sukladno točki III. izreke Mišljenja Povjerenstva od 9. veljače 2017.g. Općinsko vijeće Općine Bol obavješteno o okolnosti da je vlasnik Ugostiteljskog obrta Dario sin dužnosnika Tihomira Marinković.

Na zahtjev Povjerenstva, Općina Bol je 16. studenog 2017.g. dostavila dopis, klasa: 021-05/16-01/68 od 7. studenog 2017.g., u kojem je ponovo navedeno kako se dostavlja rješenje o korištenju javne površine za 2017.g. za Daria Marinkovića iz Bola te da je iz rješenja vidljivo kako dužnosnik nije sudjelovao u donošenju istog. U prilogu je dostavljena i molba za korištenje javne površine Daria Marinkovića i izjava općinskog načelnika o izuzimanju od svakog sudjelovanja u postupku dodjele korištenja javnih površina u 2017.g.

Uvidom u molbu za davanje u najam javnih površina na području Općine Bol koju je za 2017.g podnio Dario Marinković utvrđeno je da je molba zaprimljena u Općini Bol 10. travnja 2017.g. pod brojem 011-05/17-01/25.

Uvidom u dopis općinskog načelnika klasa: 022-01/17-01/3 od 6. veljače 2017.g., utvrđeno je da se u istom navodi kako se općinski načelnik izuzima od svakog sudjelovanja u postupku dodjele na korištenje javnih površina Općine Bol u 2017.g. te da ovlašćuje pročelnika Jedinstvenog upravnog odjela Općine Bol Stipu Karmelića na zastupanje Općine Bol u navedenoj situaciji. Općinski načelnik dopisom ukazuje Općinskom vijeću na okolnost da je vlasnik Ugostiteljskog obrta Dario dužnosnikov sin te da će se sukladno Mišljenju od 9. veljače 2017.g. Povjerenstvu dostaviti cjelokupna dokumentacija iz koje je vidljivo kako su provedene upute Povjerenstva.

Člankom 18. stavkom 1. i stavkom 2. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva.

Sukladno članku 18. stavku 5. ZSSI-a Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Iz prikupljenih podataka i dokumentacije proizlazi kako je Općina Bol u poslovni odnos s Ugostiteljskim obrtom Dario stupila 16. lipnja 2017.g., a koji poslovni odnos se sastoji od izdavanja rješenja o korištenju javne površine za 2017.g., dok je dužnosnik o istom Povjerenstvo obavijestio 27. rujna 2017.g. Slijedom navedenog, Povjerenstvo utvrđuje da dužnosnik Tihomir Marinković nije postupio sukladno uputama Povjerenstva iz Mišljenja broj: 711-I-187-M-11/17-02-11 od 9. veljače 2017.g., odnosno da nije prije izdavanja rješenja o korištenju javne površine za 2017.g. Ugostiteljskom obrtu Dario Povjerenstvu dostavio cjelokupnu dokumentaciju iz koje je vidljivo kako su provedene upute Povjerenstva dane u navedenom Mišljenju, čime je počinio povredu članka 18. stavka 4. ZSSI-a Slijedom navedenog donesena je odluka kao što je navedena u točki I. izreke.

Na temelju članka 18. stavka 6. ZSSI-a Povjerenstvo je dužno kada utvrdi povredu članka 18. stavka 1. ZSSI-a predmet dostaviti nadležnom državnom odvjetništvu na daljnje postupanje radi utvrđenja ništetnosti pravnog posla te je stoga odlučeno je kao što je to navedeno u točki II. izreke ove Odluke.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da dužnosnik u dva uzastopna mandata obnaša dužnost općinskog načelnika te se, s obzirom na dugotrajnost obnašanja javne dužnosti, opravdano očekuje poznavanje ograničenja koja mu nameće ZSSI. Ovo tim više što je o svojim obvezama u predmetnom slučaju tražio mišljenje Povjerenstva te je usprkos danom mišljenju počinio utvrđenu povredu.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da je dužnosnik jednim dijelom postupio po Mišljenju Povjerenstva od 9. veljače 2017.g., time što je ovlastio pročelnika Jedinstvenog upravnog odjela Općine Bol na zastupanje Općine u navedenoj situaciji; slijedom je isti i potpisao rješenje br. 8/2017 od 16. lipnja 2017.g.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati dva mjeseca te će se izvršiti u dva uzastopna mjesečna obroka, svaki u pojedinačnom iznosu od 2.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Tihomir Marinković, elektroničkom dostavom

2. Objava na internetskoj stranici Povjerenstva

3. Pismohrana